LZH-ITI83
Exported from Holy-Writings.com on 2026-07-05 - 1 clipping

本事經 2 (83)

吾從世尊。聞如是語。 苾芻當知。 尋求有二。更無第三。 云何爲二。 謂聖尋求。非聖尋求。 云何名爲非聖尋求。 謂有一類。已有老法。尋求老法。 已有病法。尋求病法。 已有死法。尋求死法。 已有愁法。尋求愁法。 已有染法。尋求染法。

云何老法。 所謂妻子奴婢僕使。象馬牛羊鷄猪田宅。金銀財穀 是名老法。 如是老法。是諸有情生死苦本。 愚夫異生。於此守護。染愛耽著。 由此不能解脱生死故名老法。

云何病法。 所謂妻子奴婢僕使。廣説乃至。 由此不能解脱生死 故名病法。

云何死法。 所謂妻子奴婢僕使廣説乃至。 由此不能解脱生死 故名死法。

云何愁法。 所謂妻子奴婢僕使廣説乃至。 由此不能解脱生死 故名愁法。

云何染法。 所謂妻子奴婢僕使。象馬牛羊。鷄猪田宅。金銀財穀。 是名染法。 如是染法。是諸有情。生死苦本。 愚夫異生。於此守護。染愛耽著。 由此不能解脱生死 故名染法。

若有於此。愛樂尋求。當知是名非聖尋求。 如是尋求如來終不稱揚讃歎。 唯勸導之令知捨離。 何縁如是非聖尋求。如來終不稱揚讃歎。唯勸導之。令知捨離。 由此尋求。非賢聖法。非能出離非趣涅槃。非厭非離。非滅非靜。非得通慧。非成等覺。非證涅槃。 由此尋求。能引一切生老病死愁歎憂苦諸熱惱法。 是故如是非聖尋求。如來終不稱揚讃歎。 唯勸導之。令知捨離。

云何名爲是聖尋求。 謂有一類。已有老法。能自了知 我有老法。 能如實知老法過患。尋求畢竟。無老無上安樂涅槃。

已有病法。能自了知。 我有病法。 能如實知病法過患。尋求畢竟。無病無上安樂涅槃。

已有死法。能自了知。 我有死法。 能如實知死法過患。尋求畢竟。無死無上安樂涅槃。

已有愁法。能自了知。 我有愁法。 能如實知愁法過患。尋求畢竟。無愁無上安樂涅槃。

已有染法。能自了知。 我有染法。 能如實知染法過患。尋求畢竟。無染無上安樂涅槃。 如是名爲是聖尋求。

如是尋求。一切如來。稱揚讃歎。 何縁如是是聖尋求。一切如來稱揚讃歎。 由此尋求。是賢聖法。能永出離。能趣涅槃。能厭能離。能滅能靜。能得通慧。能成等覺。能證涅槃。 由此尋求。能超一切生老病死愁歎憂苦生死熱惱。 是故如是。是聖尋求。一切如來。稱揚讃歎。

如是名爲尋求。有二 更無第三。 是故汝等。應如是學。 我當云何。遠離如是非聖尋求修行。如是是聖尋求。 汝等苾芻。應如是學。

爾時世尊。重攝此義。而説頌曰

一切有情類 有二種尋求 更無有第三 謂聖與非聖

不知老病死 愁染法過患 希求深愛著 名非聖尋求

此増長衆苦 出離未爲期 從生復至生 或高或下趣

善知老病死 愁染法過患 希求彼寂滅 名眞聖尋求

此損減衆苦 速證於涅槃 永安樂清涼 常無漏無怖

彼非聖尋求 諸佛所呵毀 是生死根本 智者當遠離

此眞聖尋求 諸佛所稱讃 是趣涅槃道 有智者應修
-- LZH-ITI83 — Taisho Tipitaka (CC0-1.0)